b'\n_START_ARTICLE_\nBjarne Wegelius\n_START_PARAGRAPH_\nBjarne Arnulf Wegelius (20. joulukuuta 1887 Helsinki \xe2\x80\x93 26. elokuuta 1951) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4nen vanhempansa olivat asessori, valtionrautateiden tariffi - ja tarkastusosaston p\xc3\xa4\xc3\xa4llikk\xc3\xb6 Gustaf Robert Wegelius ja Johanna Alexandra Holmstr\xc3\xb6m. H\xc3\xa4net vihittiin avioliittoon vuonna 1918 Margaretha Christina Andst\xc3\xa9nin kanssa.\n_START_SECTION_\nOpinnot\n_START_PARAGRAPH_\nWegelius k\xc3\xa4vi kuusi luokkaa Helsingin uutta ruotsalaista oppikoulua ja Raahen Porvari- ja Kauppakoulun sek\xc3\xa4 teki opintomatkan Saksaan vuosina 1908 - 1909. Opiskelujen j\xc3\xa4lkeen h\xc3\xa4n toimi konttoristina Karhula oy:ss\xc3\xa4 vuosina 1909 \xe2\x80\x93 1911, josta h\xc3\xa4n siirtyi Rudolf Nymanin agentuuriliikkeen konttorip\xc3\xa4\xc3\xa4llik\xc3\xb6ksi Helsinkiin vuonna 1911 ja toimi yrityksess\xc3\xa4 vuoteen 1912 saakka, jolloin siirtyi Viipuriin Simpeleen paperitehtaan kirjanpit\xc3\xa4j\xc3\xa4ksi, josta h\xc3\xa4n siirtyi edelleen vuonna 1913 osantop\xc3\xa4\xc3\xa4llik\xc3\xb6ksi It\xc3\xa4maisen tupakkatehtaalle Helsinkiin ennen kuin liittyi j\xc3\xa4\xc3\xa4k\xc3\xa4riliikkeeseen.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nWegelius liittyi yhten\xc3\xa4 ensimm\xc3\xa4isist\xc3\xa4 niiden vapaaehtoisten joukkoon, joiden p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli Saksassa sotilaskoulutusta antava Pfadfinder-kurssi, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 28. helmikuuta 1915 ja h\xc3\xa4net sijoitettiin joukon 2. komppaniaan, josta h\xc3\xa4net sijoitettiin my\xc3\xb6hemmin perustettuun Kuninkaallisen, Preussin J\xc3\xa4\xc3\xa4k\xc3\xa4ripataljoona 27:n pioneerikomppaniaan 2. syyskuuta 1915. Pioneerikomppaniasta h\xc3\xa4net siirrettiin pataljoonan t\xc3\xa4ydennysjoukkoon 4. huhtikuuta 1916 ja edelleen vasta perustettuun pataljoonan haupitsipatteriin 6. lokakuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Riianlahden rannikkoasemissa ja Aa - joella.\n_START_SECTION_\nSuomen sis\xc3\xa4llissota\n_START_PARAGRAPH_\nWegelius saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana luutnantiksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan patteriupseeriksi J\xc3\xa4\xc3\xa4k\xc3\xa4ritykist\xc3\xb6n 2. patterissa ja otti osaa sis\xc3\xa4llissodan taisteluihin L\xc3\xa4nkipohjassa, Pitk\xc3\xa4j\xc3\xa4rvell\xc3\xa4, Orivedell\xc3\xa4, Kangasalla ja Lemp\xc3\xa4\xc3\xa4l\xc3\xa4ss\xc3\xa4 sek\xc3\xa4 Tampereella. H\xc3\xa4net m\xc3\xa4\xc3\xa4r\xc3\xa4ttiin Tampereen valtauksen j\xc3\xa4lkeen suoritetussa tykist\xc3\xb6n uudelleen j\xc3\xa4rjestelyn yhteydess\xc3\xa4 muodostetun J\xc3\xa4\xc3\xa4k\xc3\xa4ritykist\xc3\xb6prikaatin 2. j\xc3\xa4\xc3\xa4k\xc3\xa4ripatteriston 3. patterin p\xc3\xa4\xc3\xa4llik\xc3\xb6ksi ja h\xc3\xa4n otti osaa patterinp\xc3\xa4\xc3\xa4llikk\xc3\xb6n\xc3\xa4 sotatoimiin Karjalankannaksella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen Wegelius m\xc3\xa4\xc3\xa4r\xc3\xa4ttiin Sotaministeri\xc3\xb6\xc3\xb6n 15. kes\xc3\xa4kuuta 1918 ja h\xc3\xa4net sijoitettiin tykist\xc3\xb6 - ja kuormastotoimiston (Y 3:n) ja 1. tammikuuta 1919 alkaen taisteluv\xc3\xa4lineosaston p\xc3\xa4\xc3\xa4llik\xc3\xb6ksi. Sotaministeri\xc3\xb6st\xc3\xa4 h\xc3\xa4net siirrettiin 15. maaliskuuta 1919 alkaen komentajaksi Kentt\xc3\xa4tykist\xc3\xb6rykmentti 2:n 1. patteristoon. H\xc3\xa4n toimi omien teht\xc3\xa4viens\xc3\xa4 ohella my\xc3\xb6s rykmentinkomentajan apulaisena. Armeijasta Wegelius erosi 20. huhtikuuta 1921 ja siirtyi Viipuriin miss\xc3\xa4 perusti oman agentuuriliikkeen.  Wegelius toimi vuodesta 1928 alkaen Liikkeenharjoittajain vakuutusyhti\xc3\xb6n Karjalan piirin tarkastajana ja 20. joulukuuta 1937 alkaen yhti\xc3\xb6n Viipurin haarakonttorin johtajana. H\xc3\xa4net haudattiin Helsingin Hietaniemen hautausmaalle.'